Hun ble født på langfredag i 1898 i den isolerte landsbyen Konnersreuth med rundt 1.400 innbyggere i Bayern, hvor hun levde hele sitt liv. Som datter av en skredder og eldst av 10-11 barn vokste hun opp i små kår i et strengt katolsk hjem. Hennes første Kristus-visjon var av Jesusbarnet, da hun som elleveåring fikk sin første kommunion. Selv trodde hun dette var noe alle opplevde ved en slik anledning. I 1913 hadde hun besluttet å reise ut som misjonerende nonne i Afrika, men planen ble forpurret av første verdenskrigs utbrudd.